
RAPORT

asupra propunerii legislative privind reglementarea numărului de ore alocate studiului disciplinei 
"Istorie" în învăţământul preuniversitar
(Plx. 352/2016)
1. În baza prevederilor art. 95 din Regulamentul Camerei Deputaţilor, republicat, cu adresa nr. Plx. 352 din 20 septembrie 2016, Comisia pentru învăţământ, ştiinţă, tineret şi sport a primit spre dezbatere, în fond, propunerea legislativă privind reglementarea numărului de ore alocate studiului disciplinei "Istorie" în învăţământul preuniversitar.
           Pentru întocmirea raportului, Comisia a analizat avizul Comisiei pentru drepturile omului, culte și probleme ale minorităților naționale, avizul Consiliului Legislativ,  avizul Consiliului Economic şi Social și Punctul  de vedere al Guvernului.                                                                                                
           Propunerea legislativă vizează creșterea numărului de ore alocate studiului disciplinei “Istorie” în învățământul preuniversitar, la un număr de minim două ore pe săptămână la nivelul ciclului gimnazial și între 2-4 ore în ciclul liceal, în funcție de profil. Totodată, se dorește introducerea disciplinei ”Istoria Românilor”. 
           2. În funcţie de obiectul şi conţinutul său, propunerea legislativă face parte din categoria legilor ordinare, potrivit prevederilor art. 73 din Constituţia României, republicată.


La lucrările Comisiei au fost prezenţi un număr de 15 deputaţi, din totalul de 24 membri ai Comisiei. 

3. În baza prevederilor art. 54 şi 55 din Regulamentul Camerei Deputaţilor, republicat, la dezbaterea propunerii legislative a participat ca invitat domnul Andrei Gheorghe Kiraly - secretar de stat în cadrul Ministerului Educaţiei Naționale şi Cercetării Ştiinţifice.
4. Potrivit prevederilor art. 75 alin. (1) din Constituţia României, republicată, şi ale art.92 alin.(9) din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a respins propunerea legislativă în ședința din 13 septembrie 2016.
5. În urma dezbaterii, în şedinţa din 27 septembrie 2016, Comisia a propus, cu 13 voturi pentru și 2 abțineri, respingerea propunerii legislative din următoarele considerente:
- potrivit prevederilor art. 65 alin. (4) din Legea educației naționale nr. 1/2011, cu modificările și completările ulterioare, planurile-cadru şi programele şcolare pentru disciplinele/domeniile de studiu, respectiv modulele de pregătire obligatorii din învăţământul preuniversitar sunt elaborate de către instituţiile şi organismele abilitate ale Ministerului Educaţiei, Cercetării, Tineretului şi Sportului şi se aprobă prin ordin al ministrului educaţiei, cercetării, tineretului şi sportului. 
 
- potrivit prevederilor art. 66 alin. (1) din Legea educației naționale nr. 1/2011, cu modificările și completările ulterioare, numărul de ore alocat disciplinelor de studiu/modulelor de pregătire este stabilit prin planurile-cadru de învăţământ şi se aprobă prin ordin al ministrului educaţiei, cercetării, tineretului şi sportului. Aceste ore sunt alocate atât pentru predare şi evaluare, cât şi pentru învăţarea în clasă, asistată de cadrul didactic, a conţinuturilor predate.


- având în vedere actele normative în vigoare, inițiativa excede cadrul legal actual de elaborare a planului cadru de învățământ.

